Anwani (kutoka neno la Kiarabu) ni maelezo jinsi ya kumkuta mtu au mahali. Anwani ya posta ni maelezo yanayoandikwa juu ya bahasha au kifurushi yanayotaja mahali mtu anapoishi au anapofanyia kazi na ambapo barua zinaweza kutumwa. Katika nchi nyingi kama Tanzania au Kenya anwani ya posta inataja jina la mpokeaji pamoja na namba ya sanduku la posta na mahali pa ofisi ya posta. Katika nchi nyingine barua zinapelekwa pia nyumbani kwa hiyo bahasha hutaja jina la mpokeaji, mtaa wenye nyumba yake, namba ya nyumba pamoja na mji au mahali anapoishi, pamoja na msimbo wa posta (postikodi) ya eneo hilo. Anwani za nyumbani huandikwa pia ukituma kifurushi kwa njia ya kampuni ya binafsi, mara nyingi pamoja na namba ya simu. Anwani ya baruapepe (kwa Kiingereza: email adress) ni mpangilio wa habari zinazomwezesha mwandishi wa baruapepe kufikisha ujumbe kwa mlengwa. Kwa kawaida huwa na sehemu mbili: jina la mpokeaji linaloandikishwa kwenye kampuni ya huduma za baruapepe (email provider) ; inaweza kuwa tofauti na jina halisi la mtu jina la kampuni linalotoa huduma au jina la kikoa (domain) kinachobeba anwani. sehemu hizo hutenganishwa na alama ya @ Mifano: bahati147@gmail.com horseycrazy@yahoo.com larry.smith@msn.com mfano50150@domain.co.tz Anwani ya mtandao au URL ni namna ya kutaja mahali pa tovuti kwenye intaneti.